J e l e n t é s 
az OBH 5032/2000. számú ügyében

								Ügyintéző: dr. Szántó Eszter 

Az eljárás megindulása
Panaszos beadványában azt sérelmezte, hogy Sopronkövesd Község Önkormányzata a szemét elszállításáért a díjat egységesen, házanként határozza meg, így ugyanannyit fizet az, aki egyedül lakik, mint ahol több keresőképes személy vagy több család él.

Az ügy jogszabályi háttere
2000. évi XLIII. törvény a hulladékgazdálkodásról
23. § A települési önkormányzat képviselő-testülete önkormányzati rendeletben állapítja meg:
a) a helyi közszolgáltatás tartalmát, a közszolgáltatással ellátott terület határait;
b) közszolgáltató megnevezését, illetőleg annak a működési területnek a határait, amelyen belül a közszolgáltató a közszolgáltatást rendszeresen köteles ellátni;
c) a közszolgáltatás ellátásának rendjét és módját, a közszolgáltató és az ingatlantulajdonos ezzel összefüggő jogait és kötelezettségeit - beleértve az egyes ingatlanfajtákra vonatkozó speciális szabályokat -, a szolgáltatásra vonatkozó szerződés egyes tartalmi elemeit;
d) a közszolgáltatás keretében kötött szerződés létrejöttének módját, valamint a közszolgáltatás igénybevételének - jogszabályban nem rendezett - módját és feltételeit;
e) a közszolgáltatással összefüggő - jogszabályban nem rendezett - települési önkormányzati feladat- és hatáskört;
f) az elvégzett szolgáltatás alapján az ingatlantulajdonost terhelő díjfizetési kötelezettséget, az alkalmazható díj legmagasabb mértékét, megfizetésének rendjét, az esetleges kedvezmények eseteit vagy a szolgáltatás ingyenességét.

242/2000. (XII. 23.) Korm. rendelet a települési hulladékkezelési közszolgáltatási díj megállapításának részletes szakmai szabályairól
2. § (1) A rendelet előírásait a települési hulladék kezelésére, a települési önkormányzat (a továbbiakban: önkormányzat) által, a jogszabályoknak megfelelően szervezett közszolgáltatás díjának meghatározásakor kell alkalmazni.
(3) A települési hulladék kezelésére irányuló közszolgáltatás díjmegállapításának ki kell terjednie a közszolgáltatás teljesítésének gyakoriságára és módjára, a teljesítés helyének, a díjfizetési feltételeknek és módoknak a megállapítására.
(4) A közszolgáltatásnak az önkormányzat rendeletében meghatározott díja a közszolgáltató által az adott közszolgáltatásra alkalmazható díj legmagasabb mértéke.
3. § (1) A települési hulladék kezelésének díját az önkormányzat a következő díjfizetési időszakra állapítja meg. A díjfizetési időszakot - amely legalább egy év - és annak kezdetét az önkormányzat rendeletében határozza meg.
4. § (1) A települési hulladék kezelésére irányuló közszolgáltatás díját az önkormányzat képviselő-testülete a rendeletében meghatározott közszolgáltatással arányosan állapítja meg.
7. § (1) A közszolgáltatási díj megállapítása - a díj kiszámítására vonatkozó előírások alapján - általános forgalmi adó nélkül számított egységnyi díjtételek meghatározásával történik. Az egységnyi díjtételt a 6. § (1) és (2) bekezdésében meghatározott indokolt költségek, ráfordítások és a 6. § (3) bekezdése szerinti nyereség összege és a várható szolgáltatási mennyiség hányadosaként kell megállapítani.
(2) Az egységnyi díjtételek a következők:
a) a települési szilárd hulladékkal kapcsolatos közszolgáltatás esetén a gyűjtőedényzet egyszeri ürítési díja, illetve az elszállításra átvett hulladék tömeg vagy térfogat szerint meghatározott díja;
8. § (4) A közszolgáltatási díjat a közszolgáltatás igénybe vevője - a teljesített közszolgáltatás alapján, számla ellenében - meghatározott időszakonként utólag köteles megfizetni.
9. § (1) Az önkormányzat rendeletében meghatározza a közszolgáltatási díjat és a díjalkalmazás feltételeit.

Sopronkövesd Község Önkormányzata 14/1996. (XII. 5.) számú rendelete a köztisztaságról és a szervezett köztisztasági közszolgáltatás kötelező igénybevételéről
2. § E rendelet hatálya Sopronkövesd község közigazgatási területére terjed ki.
5. § (3) A szervezett közszolgáltatást a tulajdonos köteles igénybe venni és a jelen rendelet szerinti díjat a szolgáltatónak megfizetni.
14. § (1) Az önkormányzat közigazgatási területén a települési szilárd hulladék összegyűjtése, elszállítása és ártalommentes elhelyezése az önkormányzat által szervezett - Rekultiv Környezetvédelmi és Hulladékhasznosítási Kft. Mosonmagyaróvár - köztisztasági közszolgáltatás útján történik. A szolgáltatással ellátott területen lévő ingatlan tulajdonosa köteles a szolgáltatást igénybe venni és a szolgáltató részére a szolgáltatást igénybe venni és a szolgáltató részére a szolgáltatás (díjat) megfizetni.
(4) A szolgáltató a háztartási hulladék elszállítását az önkormányzattal kötött megállapodás szerinti gyakorisággal, meghatározott napokon végzi, melyet a rendelet 2. számú melléklete tartalmaz.
(5) A szolgáltatás ellátására vonatkozó részletes szabályokat az önkormányzat és a szolgáltató által kötött szerződés rögzíti.
(6) A háztartási hulladék elszállítására szabványosított kukatartályt kell alkalmazni.

A vizsgálat megállapításai
Sopronkövesd Község Önkormányzata 14/1996 (XII. 5.) ÖR számú rendeletével (a továbbiakban: rendelet) kapcsolatban először a szemétszállítási díj számítási alapját vizsgáltam. A Fertőszentmiklós és térsége települési szilárd hulladékainak gyűjtésére, elszállítására és ártalmatlanítására 1996. szeptemberében létrejött szerződés (a továbbiakban: szerződés) - melyben a szerződő felek tizennyolc települési önkormányzat, köztük Sopronkövesd és a REKULTIV Környezetvédelmi és Hulladékhasznosító Kft. - 1. számú melléklete határozza meg a lakossági szilárd hulladékszállítási díjszabást. Ennek összege lakásonként havonta 270 Ft-ban (+áfa) került meghatározásra az egyes településeken. A jegyző tájékoztatása szerint 2000 év elején a képviselő-testület - tekintettel az Alkotmánybíróság határozataira - módosította a díjszabást. 2000. március 1-jétől a "közszolgáltatás ellátásáért fizetendő lakossági szemétszállítási díj 106,8 Ft/ürítés + 12% Áfa" (15. § (1)).
2001. február elsejével ismételten módosították a rendeletet, a 15. §. (1) bekezdése ezután a kukák űrtartalma szerint differenciál. A szabványosított kukák űrtartalma 110, 120, 240, 1100 liter, ennek megfelelően ürítésenként 140, 152, 304, 1397 Ft-ot kell a tulajdonosoknak fizetniük. A rendelet szerint a kukákat hetente egy alkalommal üríti a szolgáltató.
Megállapítom, hogy a hatályos díjszabás megfelel a települési hulladékkezelési közszolgáltatási díj megállapításának részletes szakmai szabályairól szóló  242/2000. (XII. 23.) kormányrendeletben megfogalmazottaknak, mely szerint a "települési hulladék kezelésére irányuló közszolgáltatás díját az önkormányzat képviselő-testülete a rendeletében meghatározott közszolgáltatással arányosan állapítja meg" (4. § (1)). Ezért a díjszabás jelenlegi szabályozásával kapcsolatban alkotmányos joggal összefüggő visszásság nem merül fel.

Megállapítom azonban, hogy a rendelet nem szabályozza a szemétszállítási díj megfizetésének rendjét. A rendelet ezért a hulladékgazdálkodásról szóló 2000. évi XLIII. törvény (a továbbiakban: Hgt.) 23. §-ában, valamint a települési hulladékkezelési közszolgáltatási díj megállapításának részletes szakmai szabályairól szóló 242/2000. (XII. 23.) kormányrendelet (a továbbiakban: kormányrendelet) 2. és 8. §-ában foglaltakkal ellentétes és sérti a jogállamiság és az ebből következő jogbiztonság követelményét, valamint az Alkotmány 44/A. §-ában megfogalmazottakat.

A kedvezmények és mentességek körét a rendelet 15. §. (4) és (5) bekezdése szabályozza. Eszerint nincs helye a szolgáltatási díj "fizetési kötelezettség megállapításának, ahol nem lakott az épület és ennek tényét a Polgármesteri Hivatalba bejelentik". Átvállalhatja az önkormányzat azon magánszemélyeknek a díjfizetési kötelezettségét, akik jövedelmük, vagyoni helyzetük miatt a szemétszállítási díjat nem tudják megfizetni. 
A szerződés 4. pontja szerint a 70 év feletti egyedülálló nyugdíjasok szemétszállítási díjat nem fizetnek. Ez a mentességi ok azonban csak a szerződésben van lefektetve, a rendelet nem tartalmazza.
A Hgt. kimondja, hogy a képviselő-testület önkormányzati rendeletben állapítja meg az esetleges kedvezmények eseteit vagy a szolgáltatás ingyenességét (23. § f)). Azáltal, hogy az említett mentességi okot nem a rendelet tartalmazza, sérül a Hgt. előírása, és ez a jogállamiság, valamint az abból fakadó jogbiztonság követelményével és az Alkotmány 44/A. szakaszának (2) bekezdésében biztosítottakkal összefüggésben visszásságot okoz.

A rendelet a 14. §. (5) bekezdése szerint a "szolgáltatás ellátására vonatkozó részletes szabályokat az önkormányzat és a szolgáltató által kötött szerződés rögzíti". A Hgt. szerint az önkormányzat rendeletében állapítja meg "a közszolgáltatás ellátásának rendjét és módját, a közszolgáltató és az ingatlantulajdonos ezzel összefüggő jogait és kötelezettségeit - beleértve az egyes ingatlanfajtákra vonatkozó speciális szabályokat -, a szolgáltatásra vonatkozó szerződés egyes tartalmi elemeit"  (23. § c)). A rendelet tehát azáltal, hogy nem tartalmazza a szolgáltatás ellátásának részleteit, ellentétes a Hgt. előírásával és a jogállamiság,  és az abból eredő jogbiztonság követelményével, valamint az Alkotmány 44/A. §-ának (2) bekezdésében foglaltakkal összefüggésben visszásságot okoz.

Ajánlás

A helyi önkormányzatokról szóló 99. § (1) bekezdése értelmében a megyei közigazgatási hivatal vezetőjének lehetősége van arra, hogy az alkotmányos követelményeknek nem mindenben megfelelő önkormányzati rendelet módosítását kezdeményezze a feltárt alkotmányos visszásságok megszüntetése érdekében.
Ezért az állampolgári jogok országgyűlési biztosáról szóló 1993. évi LIX. törvény 20. §-ának (1) bekezdése alapján felkérem a Győr-Moson-Sopron Megyei Közigazgatási Hivatal vezetőjét, hogy a megállapított alkotmányos visszásságok orvoslása érdekében a helyi önkormányzatokról szóló 1990. évi LXV. törvény 98. §-ának (2) és (3) bekezdései által biztosított törvényességi ellenőrzési jogkörében vizsgálja meg, hogy a vizsgált önkormányzati rendelet megfelel-e a Hgt. és a végrehajtására kiadott kormányrendelet előírásainak. Abban az esetben, ha az önkormányzati rendelet és a magasabb szintű jogszabályok közötti összhang hiányzik, úgy kezdeményezze az érintett önkormányzatnál a rendelet módosítását.

Kérem a hivatalvezetőt, hogy az ajánlásban foglaltakkal kapcsolatos álláspontjáról 60 napon belül szíveskedjék tájékoztatni.

Budapest, 2001. december

Takács Albert